Mary Wollstonecraftová

**Mary Wollstonecraftová** (* 27. apríl 1759, Hoxton, Spojené kráľovstvo – † 10. september 1797, Londýn) bola britská spisovateľka, filozofka, feministka a sociálna reformátorka.

## Biografia
Mary žila od decembra 1792 v Paríži a bola svedkom prelomových udalostí Veľkej francúzskej revolúcie – okrem iného aj popravy bývalého kráľovského páru. V Paríži sa stretávala najmä s umiernenými girondistami, k politike radikálnych jakobínov sa v listoch viackrát vyjadrila kriticky (odpudzoval ju najmä teror, ktorý jakobíni rozpútali). Sama bola pre revolučné orgány v roku 1793 podozrivou osobou, ale podarilo sa jej vyhnúť väzeniu, a to aj vďaka ochrane zo strany amerického  obchodníka a diplomata Gilberta Imlaya. 

V roku 1793 nadviazala s Imlayom milenecký vzťah, Imlay ju dokonca prehlásil za manželku, ale k sobášu nikdy nedošlo. Z tohto vzťahu sa narodila dcéra Fanny Imlayová (1794 – 1816). Mary s dcérou napokon začiatkom apríla 1795 opustili Francúzsko a odišli do Londýna. Z dôvodu rozchodu s milencom Imlayom sa Mary dvakrát pokúsila o samovraždu (prvýkrát sa v máji roku 1795 otrávila ópiom, neskôr sa pokúsila utopiť v Temži, ale zachránil ju náhodný okoloidúci).

Jej manželom sa 29. marca 1797 stal politický filozof William Godwin (1756 – 1836). Z manželstva sa narodila dcéra Mary, ktorá sa neskôr stala manželkou romantického básnika Percy Bysshe Shelleyho. Po narodení dcéry dňa 30. augusta 1797 dostala Mary Wollstonecraftová popôrodnú horúčku (lat. febris puerperalis) a o desať dní neskôr zomrela.

V roku 1792 vydala svoje dielo - Obhajoba práv žien. Jej práca *Obhajoba ženských práv* je jedným z prvých spisov, ktoré požadovali rovnoprávnosť žien a ich právo na vzdelanie. 

Jej dcéra Mary Shelleyová bola spisovateľkou, preslávila sa hororovým románom Frankenstein alebo Moderný Prometeus.

## Dielo
* *Thoughts on the Education of Daughters: With Reflections on Female Conduct, in the More Important Duties of Life* (London : Joseph Johnson, 1787)
* *Mary: A Fiction* (London : Joseph Johnson, 1788)
* *Original Stories from Real Life: With Conversations Calculated to Regulate the Affections and Form the Mind to Truth and Goodness* (London : Joseph Johnson, 1788)
* *A Vindication of the Rights of Men, in a Letter to the Right Honourable Edmund Burke* (London : Joseph Johnson, 1790)
* *A Vindication of the Rights of Woman with Strictures on Moral and Political Subjects* (London : Joseph Johnson, 1792)
* *An Historical and Moral View of the French Revolution, and the Effect It Has produced in Europe* (London : Joseph Johnson, 1794)
* *Letters Written During a Short Residence in Sweden, Norway, and Denmark* (London : J. Johnson 1796) – cestopis s prvkami autobiografie

## Literatúra
* GODWIN, William: *Memoirs of the Author of A Vindication of the Rights of Woman* (London : Joseph Johnson 1798). Dostupné on-line.
* NYSTRÖM, Per: *Mary Wollstonecraft's Skandinavian journey.* Göteborg : Kungl. Vetenskaps- och Vitterhets-Samhället, 1980. 51 s. ISBN 91-85252-24-7
* TOMALIN, Claire: *The Life and Death of Mary Wollstonecraft.* London : Weidenfeld & Nicolson, 1974 (doplnené vydanie s obrazovou prílohou: London : Penguin Books, 1992).

## Iné projekty

## Externé odkazy

Kategória:Anglickí spisovatelia
Kategória:Britské feministky
Kategória:Britskí filozofi
Kategória:Politickí filozofi
Kategória:Filozofky
Kategória:Osobnosti na britských poštových známkach